വിശാഖപട്ടണം ∙ കോവിഡ്19 വ്യാപനം തടയുന്നതിന് കേരള സർക്കാർ കർശന നിയന്ത്രണങ്ങളും നടപടികളുമായി മുന്നോട്ടു പോകുന്നതിനിടെ, വിദേശത്തു നിന്ന് മറ്റു സംസ്ഥാനങ്ങളിലെ വിമാനത്താവളങ്ങളിൽ വന്നിറങ്ങുന്ന മലയാളികൾ അടക്കമുള്ള യാത്രക്കാർക്ക് നാമമാത്ര പരിശോധന മാത്രം. നാട്ടിലേക്കു മടങ്ങാൻ അവരിൽ ഭൂരിഭാഗവും ആശ്രയിക്കുന്നത് ബസ് അടക്കമുള്ള പൊതു ഗതാഗത മാർഗങ്ങളാണ്. വിദേശത്തുനിന്ന് എത്തിയശേഷം നിശ്ചിത ദിവസങ്ങൾ ക്വാറന്റീൻ ചെയ്യാതെ കേരളത്തിലേക്ക് എത്തുന്നവരിൽ കോവിഡ് ബാധിതരുണ്ടെങ്കിൽ, സംസ്ഥാന സർക്കാരിന്റെ പ്രതിരോധ നടപടികളെ അതു വലിയ തോതിൽ ബാധിക്കാം.

ഇന്ത്യൻ നഗരങ്ങളിലേക്കുള്ള വിമാനങ്ങൾ റദ്ദാക്കിയതോടെ ക്വാലലംപുർ വിമാനത്താവളത്തിൽ കുടുങ്ങിയ മലയാളികൾ ഉൾപ്പെടെയുള്ള ഇന്ത്യക്കാരെ കേന്ദ്രസർക്കാർ ഇടപെട്ട് ബുധനാഴ്ച രാത്രിയോടെ നാട്ടിലെത്തിച്ചിരുന്നു. കോവിഡ്19 വ്യാപനം തടയുന്നതിനായി ബുധനാഴ്ച വൈകിട്ട് 5.30 മുതലാണ് അഫ്ഗാനിസ്ഥാൻ, ഫിലിപ്പീൻസ്, മലേഷ്യ എന്നിവിടങ്ങളിൽ നിന്നുള്ള യാത്രക്കാർക്ക് ഇന്ത്യ വിലക്കേർപ്പെടുത്തിയത്. പല രാജ്യങ്ങളിൽ നിന്നായി ക്വാലലംപുർ വിമാനത്താവളത്തിൽ എത്തി അവിടെ കുടുങ്ങിപ്പോയവർ പ്രത്യേക വിമാനങ്ങളിൽ നാട്ടിലെത്തി. ഡൽഹി, വിശാഖപട്ടണം വിമാനത്താവളങ്ങളിലാണ് ഇവരെ എത്തിച്ചത്.

എന്നാൽ വിശാഖപട്ടണം വിമാനത്താവളത്തിൽ ശരീര ഊഷ്മാവ് പരിശോധിച്ച് വ്യക്തിവിവരങ്ങളും ശേഖരിച്ച് മറ്റു നടപടികൾ കൂടാതെ ഇവരെ നാട്ടിലേക്ക് പോകാൻ അനുവദിക്കുകയാണ് ചെയ്തത്. വിദേശത്തു നിന്നെത്തുന്നവരെ നിർബന്ധമായും ക്വാറന്റീൻ ചെയ്യണമെന്ന നിർദേശം നിലവിലിരിക്കെയാണ് ബസുകളിലും ടാക്സി കാറുകളിലും മറ്റുമായി യാത്രക്കാരെ നാട്ടിലേക്കു പോകാൻ അനുവദിച്ചത്.

മൂന്നു ബസുകളിലായി നൂറോളം പേരാണ് ചെന്നൈയിലേക്കു പുറപ്പെട്ടത്. വിശാഖപട്ടണം മുതൽ ചെന്നൈ വരെയുള്ള അറുനൂറിലേറെ കിലോമീറ്റർ യാത്രയ്ക്കിടെ ഭക്ഷണം കഴിക്കാനും എടിഎമ്മിൽ നിന്നു പണമെടുക്കാനുമെല്ലാം ഇവർ പുറത്തിറങ്ങി. ഇതിലൂടെ പലരുമായും സമ്പർക്കമുണ്ടാകുന്ന സാഹചര്യമാണുള്ളത്. കൂടാതെ കേരളത്തിലേക്കുൾപ്പെടെ പോകേണ്ടവർ ചെന്നൈയിൽനിന്ന് പൊതുഗതാഗത മാർഗങ്ങൾ ഉപയോഗിക്കുന്ന സാഹചര്യമുണ്ട്. ഇവരിൽ കോവിഡ് ബാധിതരുണ്ടെങ്കിൽ ഒപ്പം യാത്ര ചെയ്തവർക്കും ഇവർ പോയ ഇടങ്ങളിലുമുള്ളവർക്കും വൈറസ് പകരാൻ സാധ്യതയേറെയാണ്.

വൈറസ് ബാധയ്ക്കെതിരെ സർക്കാരിന്റെ നേതൃത്വത്തിൽ കടുത്ത ജാഗ്രതയും പ്രതിരോധവും പുലർത്തുന്ന സാഹചര്യത്തിൽ, ഇത്തരം സുരക്ഷാ വീഴ്ചകൾ അത്തരം നടപടികളെ തകിടം മറിക്കുമെന്നാണ് ആശങ്ക.



English Summary: No stringent checkup at visakhapatnam airport for indians coming from abroad

